BLO kap terug oor ‘obsessie’ met SAL(Argieffoto: Michele Spatari/AFP) Die Burgerlugvaartowerheid (BLO) is bekommerd oor die onlangse vlaag bewerings en beskuldigings oor die Suid-Afrikaanse Lugdiens (SAL) “wat grens aan obsessie” en wat nou ook die geloofwaardigheid en onafhanklikheid van die owerheid in twyfel trek. “Die BLO weier om by politieke gevegte betrek te word. Die BLO is nie ŉ politieke party nie en stel glad nie daarin belang om daarby betrokke te raak nie. Sy mandaat is duidelik en politiek is nie een van sy verantwoordelikhede nie,” sê Kabelo Ledwaba, woordvoerder van die BLO. Hy sê die SAL is een van verskeie operateurs wat deur die BLO gereguleer word. “Die SAL se bedrywighede het die afgelope jaar weens sy probleme ingrypend verander. Daar is omvattend oor die probleme berig, maar dit hou nie verband met nienakoming van veiligheid of sekuriteit nie.” In die jongste voorval is die BLO daarvan beskuldig dat hy gehelp het om ŉ voorval op ŉ SAL-vlug van Johannesburg na Brussel te probeer verdoesel. Maroela Media het vroeër berig die betrokke Airbus 340-600 het ŉ sogenaamde “alpha floor”-voorval – wanneer ŉ vliegtuig tydens landing of met opstyging nie genoeg stukrag het nie en begin staak – ondervind. Dit het glo gebeur omdat die gewig tydens opstyging met 90 ton verkeerd bereken is en die spoed waarteen die vliegtuig opgestyg het, dus ook verkeerd was. Die BLO het toestemming vir dié vlug gegee – en sê dit was nie vreemd of uitsonderlik om dit vir ŉ redery te doen nie – maar dat die besluit nou verdraai word om ŉ beeld te vorm dat die BLO die SAL spesiale behandeling gee. Ledwaba sê die BLO staan daagliks uitsonderings aan die bedryf toe. Die proses word ingevolge wetgewing en internasionale praktyk gedoen. Hy sê ŉ operateur kan ŉ aansoek indien om af te wyk van voorgeskrewe bepalings en moet ŉ risiko-assessering voorlê om te verseker veiligheid word nie in die gedrang gebring nie. Verskeie departemente in die BLO oorweeg die aansoek deeglik om te verseker ŉ afwyking plaas nie lugvaartveiligheid in die gedrang nie. Volgens die BLO word die proses wat hy volg boonop internasionaal geloof. “Die onlangse obsessie oor die uitsondering wat vir die SAL gemaak is, laat die owerheid wonder oor die motiewe van diegene wat dit aan die publiek laat uitlek het. Die enigste gevolgtrekking wat gemaak kan word, was dat die publiek doelbewus mislei is oor ŉ onderwerp waarvan hulle ŉ beperkte begrip het oor die wetlike voorskrifte en wetgewing soos vervat in die Wet op Burgerlugvaart.” Die BLO sê net die uitsonderingsbesluit is uitgelek en nie een van die ander dokumente wat meer besonderhede daaroor bevat nie. “Ons is oortuig dat dit gedoen is om die publiek te verwar en die indruk te skep dat hierdie ŉ onreëlmatigheid was – wat nié die waarheid is nie,” sê Ledwaba. Hy sê die BLO het ook net een uitsondering toegestaan; nie 13 soos beweer word nie. Ledwaba sê ŉ voorval soos die een wat op die Brussel-vlug ondervind is, moet by die owerheid aangemeld word. Die SAL het dit gedoen, maar nie binne die voorgeskrewe spertyd nie. Nadat die verslag ontvang is, het die BLO wel met ŉ ondersoek begin en hy sal ook vasstel waarom die aanmelding laat was. Ledwaba sê die BLO sal na afloop van die ondersoek stappe hieroor doen en tot die ondersoek klaar is, gaan hy nie verder daaroor kommentaar lewer nie. “Enige bewering dat die owerheid ‘kwessies onder die mat vee’, is onwaar en druis in teen die owerheid se beginsels.”